༄༅།  ། དཔལ་འཁོར་ལོ་བདེ་མཆོག་གི་བླ་མ་ལྷའི་རྣལ་འབྱོར་གྱི་སྙིང་པོ་དངོས་གྲུབ་ཀུན་འབྱུང་བཞུགས།  །
དཔལ་འཁོར་ལོ་བདེ་མཆོག་གི་བླ་མ་ལྷའི་རྣལ་འབྱོར་གྱི་སྙིང་པོ་དངོས་གྲུབ་ཀུན་འབྱུང་།

༄༅༅།  ། བླ་མ་ཧེ་རུ་ཀའི་ལྷ་ཚོགས་ལ་ཕྱག་འཚལ་ལོ།  ། འདིར་བཅོམ་ལྡན་འདས་འཁོར་ལོ་བདེ་མཆོག་ལ་བརྟེན་པའི་བླ་མའི་རྣལ་འབྱོར་ཉམས་སུ་ལེན་ཚུལ་ནི།  སྐྱབས་འགྲོ་སེམས་བསྐྱེད་ཚད་མེད་བཞི་རྣམས་སྤྱི་འགྲོ་ལྟར་བྱས་པའི་རྗེས་སུ།  རང་གི་སྤྱི་བོའི་གཙུག་ཏུ་སྣ་ཚོགས་པདྨ་ཉི་མའི་སྟེང་དུ་སྐད་ཅིག་གིས་བླ་མ་ཧེ་རུ་ཀ་སྐུ་མདོག་མཐིང་ཀ་ཞལ་བཞི་ཕྱག་བཅུ་གཉིས་པ།  རྩ་ཞལ་ནག། གཡོན་ཞལ་ལྗང་།  རྒྱབ་ཞལ་དམར།  གཡས་ཞལ་སེར་བ།  ཞབས་འཇིགས་བྱེད་དང་དུས་མཚན་མའི་སྟེང་ན་གཡས་བརྐྱང་གཡོན་བསྐུམ་གྱིས་གནས་པ།  ཕྱག་དང་པོ་གཉིས་ཀྱིས་རྡོ་རྗེ་དང་དྲིལ་བུ་ཐུགས་ཀར་བསྣོལ་ནས་འཛིན་པ།  དེའི་འོག་མ་གཉིས་ཀྱིས་སྡིགས་མཛུབ་དང་བཅས་པས་གླང་པོ་ཆེའི་པགས་པའི་ན་བཟའ་འཛིན་པ།  གཡས་གསུམ་པ་ན་ཌཱ་མ་རུ།  བཞི་པས་དགྲ་སྟ།  ལྔ་པས་གྲི་གུག། དྲུག་པས་མདུང་རྩེ་གསུམ་པ་འཛིན་པ།  གཡོན་གྱི་གསུམ་པས་ཁྲག་གིས་གང་བའི་ཐོད་པ།  བཞི་པས་ཞགས་པ།  ལྔ་པས་ཁ་ཊྭཱཾ་ག། དྲུག་པས་ཚངས་མགོ་འཛིན་པ།  སྣ་ཚོགས་རྡོ་རྗེས་མཚན་པའི་རལ་པའི་ཐོར་ཅོག་ཅན།  དབུ་རེ་རེ་ལ་རྡོ་རྗེའི་འཕྲེང་བས་བརྒྱན་པ།  དབུའི་གཡོན་དུ་ཟླ་བ་ཕྱེད་པ་འཕྱང་བ།  སྤྱན་གསུམ་གསུམ་དང་ལྡན་པ་ཕྱག་རྒྱ་དྲུག་གིས་བརྒྱན་ཅིང་ཐོད་སྐམ་ལྔའི་དབུ་རྒྱན་དང་ཐོད་རློན་ལྔ་བཅུའི་དོ་ཤལ་བྱས་པ་སྟག་གི་པགས་པའི་ཤམ་ཐབས་ཅན།  དེའི་པང་ན་ཡུམ་རྡོ་རྗེ་ཕག་མོ་དམར་མོ་གྲི་གུག་དང་ཐོད་པ་འཛིན་པས་འཁྱུད་པའི་གཉིས་ཀའི་སྤྱི་བོར་ཨོཾ་དཀར་པོ།  མགྲིན་པར་ཨཱཿདམར་པོ།  ཐུགས་ཀར་ཧཱུཾ་སྔོན་པོ།  ཐུགས་ཀའི་ཧཱུཾ་ལས་འོད་ཟེར་འཕྲོས་པས་བླ་མ་དང་ཧེ་རུ་ཀའི་ལྷ་ཚོགས་བརྒྱུད་པའི་བླ་མ་དང་བཅས་པ་སྤྱན་དྲངས་ནས།  དེ་ཉིད་ལ་ཐིམ་པས་ངོ་བོ་དབྱེར་མེད་དུ་གྱུར་པར་བསམ།  སླར་ཡང་ཡི་གེ་གསུམ་དང་སྐུ་ལས་འོད་ཟེར་ཕྱོགས་བཅུར་འཕྲོས་པས།  ཕྱོགས་བཅུའི་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་ཐམས་ཅད་སྤྱན་དྲངས་ནས།  དེ་ཉིད་ལ་ཐིམ་པས་བླ་མ་དེ་ཉིད་དཀོན་མཆོག་གསུམ་པོ་ཐམས་ཅད་འདུས་པའི་ངོ་བོ་ཡིན་སྙམ་དུ་བསམ་ལ།  གང་གི་དྲིན་གྱིས་བདེ་ཆེན་ཉིད།  ། ཅེས་སོགས་དང་།  སངས་རྒྱས་ཐམས་ཅད་འདུས་པའི་སྐུ།  ། ཞེས་སོགས་དང་།  སྟོན་པ་བླ་མེད་སངས་རྒྱས་རིན་པོ་ཆེ།  ། སྐྱོབ་པ་བླ་མེད་དམ་ཆོས་རིན་པོ་ཆེ།  ། འདྲེན་པ་བླ་མེད་དགེ་འདུན་རིན་པོ་ཆེ།  ། དཀོན་མཆོག་གསུམ་འདུས་བླ་མ་ལ་ཕྱག་འཚལ།  ། ཞེས་དང་།  དེ་ནས་མཎྜལ་རྒྱས་བསྡུས།  ཆུ་གཉིས་ཉེར་སྤྱོད་འདོད་ཡོན་ལ་སོགས་པའི་ཕྱི་ནང་གསང་གསུམ་གྱི་མཆོད་པ་གཞན་དུ་བཤད་པ་ལྟར་དབུལ།  དེ་ནས།  དངོས་བཤམས་ཡིད་ཀྱིས་སྤྲུལ་པའི་མཆོད་པ་མ་ལུས་འབུལ།  ། ཞེས་སོགས་ཀྱང་བརྗོད།  དེ་ནས་སྤྱི་བོའི་བླ་མ་ལྷ་དེ་ཉིད་དངོས་གྲུབ་ཀུན་འབྱུང་བའི་བདག་ཉིད་ཡིན་སྙམ་དུ་བསམ་ལ།  བདག་(༥༤)དང་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་བླ་མ་སངས་རྒྱས་རིན་པོ་ཆེ་ལ་གསོལ་བ་འདེབས།  ། ཞེས་པ་ནས།  མཆོག་གི་སྤྲུལ་པའི་སྐུ་ལ་གསོལ་བ་འདེབས།  ། ཞེས་པའི་བར་བརྗོད།  དཀོན་མཆོག་གསུམ་འདུས་ཀྱི་ངོ་བོ་བླ་མ་ཧེ་རུ་ཀ་ལ་གསོལ་བ་འདེབས།  སངས་རྒྱས་ཀུན་འདུས་ངོ་བོ་ཉིད།  ། གང་འདོད་དངོས་གྲུབ་སྟེར་མཛད་པའི།  ། བླ་མ་ཧེ་རུ་ཀ་དཔལ་ལ།  ། གུས་པས་ཕྱག་འཚལ་གསོལ་བ་འདེབས།  ། ཞེས་པ་མང་དུ་བརྗོད་དོ།  ། དམིགས་པ་ནི།  སྤྱི་བོའི་བླ་མ་ཧེ་རུ་ཀ་ཡབ་ཡུམ་གྱི་གནས་གསུམ་གྱི་ཡི་གེ་གསུམ་དང་།  སྐུའི་ཆ་ཐམས་ཅད་ལས་བདུད་རྩི་འོད་ཟེར་དང་བཅས་པ་བྱུང་བ་རང་གི་སྤྱི་བོ་ལ་སོགས་པའི་ལུས་ཀྱི་ཆ་ཐམས་ཅད་ལ་ཐིམ་པས།  ལུས་ཀྱི་ནང་ཐམས་ཅད་གང་།  ཐོག་མ་མེད་པ་ནས་ད་ལྟའི་བར་དུ་བསགས་པའི་སྡིག་སྒྲིབ་ཐམས་ཅད་སྦྱངས།  བླ་མ་ལྷའི་བྱིན་རླབས་ཞུགས།  རང་གི་ཚེ་དང་བསོད་ནམས་སོགས་དང་ཁྱད་པར་རིམ་གཉིས་ལ་སོགས་ལུང་རྟོགས་ཀྱི་ཡོན་ཏན་ཐམས་ཅད་འཕེལ་ཞིང་རྒྱས་པར་བསམ་མོ།  ། དེ་ནས་བླ་མ་ལ་སྔར་ལྟར་གསོལ་བ་བཏབ་པའི་རྗེས་སུ་བདག་ལ་དབང་བཞི་བསྐུར་དུ་གསོལ།  སྒྲིབ་བཞི་སྦྱང་དུ་གསོལ།  ཞེས་གསོལ་བ་བཏབ་པས།  བླ་མ་ཡབ་ཡུམ་གྱི་སྐུ་ལས་ཧེ་རུ་ཀ་ཡབ་ཡུམ་དཔག་ཏུ་མེད་པ་བྱུང་།  དེ་རྣམས་ཀྱིས་ཇི་ལྟར་བལྟམས་པ་ཙམ་གྱིས་ནི།  ། དེ་བཞིན་གཤེགས་ཀུན་ཁྲུས་གསོལ་ལྟར།  ། ལྷ་ཡི་ཆུ་ནི་དག་པ་འདིས།  ། དེ་བཞིན་བདག་གིས་ཁྲུས་གསོལ་ལོ།  ། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཧཱུཾ།  ཞེས་དབང་བསྐུར་བས་ལུས་བདུད་རྩིའི་ཆུ་རྒྱུན་གྱིས་གང་བདེ་བ་ཆེན་པོ་མྱོང་།  དེ་ནས་བླ་མ་ཧེ་རུ་ཀ་ཡབ་ཡུམ་ལས་ཡབ་ཡུམ་གཉིས་པ་ཞིག་འཕྲོས་ནས་རང་ལ་ཐིམ་པས།  རང་ཧེ་རུ་ཀ་ཡབ་ཡུམ་དུ་སོང་བས་བུམ་པའི་དབང་ཐོབ།  ལུས་ཀྱི་སྒྲིབ་པ་དག། བསྐྱེད་རིམ་བསྒོམ་པ་ལ་དབང་།  འབྲས་བུ་སྤྲུལ་སྐུ་འགྲུབ་པའི་ནུས་པ་ཁྱད་པར་ཅན་བཞག་གོ།  ། དེ་ནི་བུམ་པའི་དབང་ངོ་།  ། དེ་ནས་བླ་མ་ཧེ་རུ་ཀ་ཕག་མོ་སྙོམས་པར་ཞུགས་པའི་བྱང་ཆུབ་ཀྱི་སེམས་རང་གི་ལུས་དང་ལྕེ་དག་ལ་ཐིམ་པས།  གསང་བའི་དབང་ཐོབ།  ངག་གི་སྒྲིབ་པ་སྦྱངས།  སྒྱུ་མའི་སྐུ་སྒོམ་པ་ལ་དབང་བར་བྱས།  འབྲས་བུ་ལོངས་སྐུ་འགྲུབ་པའི་ནུས་པ་ཁྱད་པར་ཅན་བཞག་པར་གྱུར།  དེ་ནི་གསང་དབང་ཡིན།  དེ་ནས་བླ་མ་ཡབ་ཡུམ་ལས་ཕག་མོ་གཅིག་ཆད་ནས་རང་གི་ཕག་མོ་ལ་ཐིམ།  དེ་དང་སྙོམས་པར་ཞུགས་པས་ཤེར་དབང་ཐོབ།  བདེ་སྟོང་གི་ཡེ་ཤེས་རྒྱུད་ལ་སྐྱེས།  ཡིད་ཀྱི་སྒྲིབ་པ་དག། འོད་གསལ་བསྒོམ་པ་ལ་དབང་བར་བྱས།  འབྲས་བུ་ཆོས་སྐུ་ཐོབ་པའི་ནུས་པ་ཁྱད་པར་ཅན་དུ་གྱུར།  འདི་ཤེས་རབ་ཡེ་ཤེས་ཀྱི་དབང་ཡིན།  དེ་ནས་བླ་མ་ཡབ་ཡུམ་ལས་ཧེ་རུ་ཀ་ཡབ་ཡུམ་འཕྲོས་ནས་རང་གི་སྙིང་གར་བྱོན།  རང་གི་སྙིང་གའི་ཧེ་རུ་ཀ་ལས་འོད་ཟེར་འཕྲོས་པས།  སྣོད་བཅུད་ཐམས་ཅད་བསྡུས་ཏེ་རང་ལ་ཐིམ།  རང་ཡང་སྙིང་གའི་ཧེ་རུ་ཀ་ལ་ཐིམ།  སྙིང་གའི་ཧེ་རུ་ཀ་ཡང་མེ་ལོང་ལ་ཧ་བཏབ་པ་བཞིན་དུ་སྟོད་སྨད་བར་གསུམ་རྣམས་འོད་དུ་ཞུ།  འོད་དེ་ཡང་མི་དམིགས་པའི་སྤྲོས་པའི་མཐའ་ཐམས་ཅད་དང་བྲལ་བའི་འོད་གསལ་སྟོང་པ་ཉིད་ཀྱི་ངང་དུ་དག་ནས་སྟོང་པ་དང་བདེ་བ་དབྱེར་མེད་པའི་ངང་ལ་རྩེ་གཅིག་ཏུ་བཞག། དེའི་(༥༥)ངང་ནས་རང་ཉིད་ཟུང་འཇུག་བསམ་མི་ཁྱབ་ཀྱི་ཧེ་རུ་ཀ་ཡབ་ཡུམ་དུ་གྱུར།  དེས་དབང་བཞི་པ་ཐོབ།  ལུས་ངག་ཡིད་གསུམ་གྱི་སྒྲིབ་པ་དང་།  ཁྱད་པར་ཤེས་སྒྲིབ་ཕྲ་མོ་སྦྱངས།  བདེན་གཉིས་དབྱེར་མེད་ཟུང་འཇུག་གི་རྫོགས་རིམ་བསྒོམ་པ་ལ་དབང་།  འབྲས་བུ་ཟུང་འཇུག་ཕྱག་རྒྱ་ཆེན་པོ་ཐོབ་པའི་ནུས་པ་ཁྱད་པར་ཅན་དུ་གྱུར་སྙམ་དུ་བསམ།  དེ་ནི་དབང་བཞི་པ་ཡིན་ནོ།  ། དེ་ནས་རང་ཧེ་རུ་ཀར་གསལ་བའི་ཐུགས་ཀར་ཉི་མའི་སྟེང་དུ་ཧྲཱིཿའི་མཐར།  ཨོཾ་ཧྲི་ཧ་ཧ་ཧཱུཾ་ཧཱུཾ་ཕཊ།  ཅེས་པས་བསྐོར་བར་བསམ་ལ་སྔགས་བཟླ།  དེ་ནས་རང་གི་སྙིང་གའི་ཧྲི་སྔགས་དང་།  རང་གི་ལུས་དང་སྤྱི་བོའི་བླ་མ་ལས་འོད་ཟེར་ཕྱོགས་བཅུར་འཕྲོས་པས།  སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས།  ཐམས་ཅད་ཧེ་རུ་ཀའི་གོ་འཕང་ལ་བཀོད་པར་བསམ་མོ།  ། དེ་ཐམས་ཅད་འོད་དུ་ཞུ་ནས་རང་ཉིད་ལ་ཐིམ་པར་བསམ་མོ།  ། དེ་ནས་རང་ཉིད་ལྷ་སྐུ་ཕྱག་རྒྱ་ཆེན་པོ་དང་སྤྱི་བོའི་བླ་མ་གཉིས་གསལ་བཏབ་སྔར་ལྟར་དགེ་སྦྱོར་གྱི་རིམ་པ་ལ་གནས་པར་བྱའོ།  ། དེ་ནས།  དགེ་བ་འདི་ཡིས་མྱུར་དུ་བདག། ཅེས་སོགས་དང་།  སེམས་ཅན་ཀུན་གྱི་དོན་གྱི་ཕྱིར།  ། བདག་ནི་ཧེ་རུ་ཀར་གྱུར་ནས།  ། སེམས་ཅན་ཐམས་ཅད་ཧེ་རུ་ཀའི།  ། གོ་འཕང་མཆོག་ལ་འགོད་པར་ཤོག། ཅེས་སོགས་ཀྱི་སྨོན་ལམ་སོགས་ལ་བརྩོན་པར་བྱའོ།  ། འདི་ནི་བཅོམ་ལྡན་འདས་དཔལ་འཁོར་ལོ་བདེ་མཆོག་གི་བླ་མ་ལྷའི་རྣལ་འབྱོར་གྱི་སྙིང་པོ་ཤིན་ཏུ་ཟབ་པ་གཅིག་ཡིན།  འདི་ཉིད་ཀྱི་རྣལ་འབྱོར་ཉིན་རེ་བཞིན་ལན་རེ་བྱས་ན་ཡང་སྡིག་སྒྲིབ་མང་པོ་འདག་ཅིང་།  བག་ཆགས་ཁྱད་པར་ཅན་འཇོག་གོ།  ། ཞེས་ཇོ་བོ་རྗེའི་དབང་བཞི་མན་ངག་ཆུ་རྒྱུན་ལས་གསལ་བར་འབྱུང་བ་ལྟར་ཡིན་ལགས།
འདི་གླང་ཕུ་ནས་ནང་སོ་བསོད་ནམས་ལྷུན་པོ་བས་གསོལ་བ་ལེགས་པར་བཏབ་པའི་ཚེ་གདམས་པའོ། །  ། །